CELEX: 32016D0017
Language: el
Date: 2016-01-07 00:00:00
Title: Εκτελεστική απόφαση (ΕΕ) 2016/17 της Επιτροπής, της 7ης Ιανουαρίου 2016, που επιτρέπει στο Ηνωμένο Βασίλειο να απαγορεύσει στην επικράτειά του τη χρήση μιας ποικιλίας κάνναβης που περιέχεται στον κοινό κατάλογο ποικιλιών καλλιεργούμενων φυτικών ειδών, σύμφωνα με την οδηγία 2002/53/ΕΚ του Συμβουλίου

8.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 5/7
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/17 ΤΗΣ ΕΠΙΤΡΟΠΉΣ
   της 7ης Ιανουαρίου 2016
   που επιτρέπει στο Ηνωμένο Βασίλειο να απαγορεύσει στην επικράτειά του τη χρήση μιας ποικιλίας κάνναβης που περιέχεται στον κοινό κατάλογο ποικιλιών καλλιεργούμενων φυτικών ειδών, σύμφωνα με την οδηγία 2002/53/ΕΚ του Συμβουλίου
   (Το κείμενο στην αγγλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (1), και ιδίως το άρθρο 18,
   Εκτιμώντας τα ακόλουθα:
   
               (1)
            
            
               Η Επιτροπή, σύμφωνα με την οδηγία 2002/53/ΕΚ, δημοσιεύει στη σειρά C της Επίσημης Εφημερίδας της Ευρωπαϊκής Ένωσης κοινό κατάλογο ποικιλιών καλλιεργούμενων φυτικών ειδών (2), ο οποίος περιλαμβάνει ορισμένες ποικιλίες κάνναβης.
            
         
               (2)
            
            
               Το άρθρο 32 παράγραφος 6 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (3) προβλέπει ότι, προκειμένου να αποφευχθεί η χορήγηση στήριξης για παράνομες καλλιέργειες, εκτάσεις που χρησιμοποιούνται για την παραγωγή κάνναβης είναι επιλέξιμες μόνον εάν η περιεκτικότητα των χρησιμοποιούμενων ποικιλιών σε τετραϋδροκανναβινόλη δεν υπερβαίνει το 0,2 %.
            
         
               (3)
            
            
               Το άρθρο 45 παράγραφος 3 του εκτελεστικού κανονισμού (ΕΕ) αριθ. 809/2014 της Επιτροπής (4) προβλέπει ότι, εάν για το δεύτερο έτος ο μέσος όρος όλων των δειγμάτων μιας συγκεκριμένης ποικιλίας υπερβαίνει την περιεκτικότητα σε τετραϋδροκανναβινόλη κάνναβης, όπως προβλέπεται στο άρθρο 32 παράγραφος 6 του κανονισμού (ΕΚ) αριθ. 1307/2013, το κράτος μέλος οφείλει να ζητήσει την άδεια να απαγορεύσει την εμπορία μιας τέτοιας ποικιλίας σύμφωνα με το άρθρο 18 της οδηγίας 2002/53/ΕΚ.
            
         
               (4)
            
            
               Στις 28 Απριλίου 2015 η Επιτροπή έλαβε αίτηση από το Ηνωμένο Βασίλειο για την άδεια να απαγορεύσει την εμπορία της ποικιλίας κάνναβης Finola, καθώς η περιεκτικότητά της σε τετραϋδροκανναβινόλη υπερέβη την εγκριθείσα περιεκτικότητα του 0,2 % για δεύτερο κατά σειρά έτος.
            
         
               (5)
            
            
               Με βάση τα παραπάνω, το αίτημα του Ηνωμένου Βασιλείου θα πρέπει να γίνει αποδεκτό.
            
         
               (6)
            
            
               Για να είναι σε θέση η Επιτροπή να ενημερώσει τα λοιπά κράτη μέλη και να επικαιροποιήσει τον κοινό κατάλογο ποικιλιών καλλιεργούμενων φυτικών ειδών, το Ηνωμένο Βασίλειο θα πρέπει να ενημερώσει την Επιτροπή ως προς την ημερομηνία κατά την οποία σκοπεύει να εφαρμόσει την άδεια που χορηγείται με την παρούσα απόφαση.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται στο Ηνωμένο Βασίλειο να απαγορεύσει την εμπορία της ποικιλίας κάνναβης Finola στο σύνολο ή σε μέρη της επικράτειάς του σύμφωνα με το άρθρο 18 της οδηγίας 2002/53/ΕΚ.
   Άρθρο 2
   Το Ηνωμένο Βασίλειο κοινοποιεί στην Επιτροπή την ημερομηνία από την οποία θα αρχίσει να εφαρμόζει την άδεια που αναφέρεται στο άρθρο 1.
   Άρθρο 3
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 7 Ιανουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 193 της 20.7.2002, σ. 1.
   
      (2)  Πιο πρόσφατη πλήρης έκδοση: ΕΕ C 450 της 16.12.2014, σ. 1.
   
      (3)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
   
      (4)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).